Krag- water- en vullisprobleme in WitbankAlhoewel die eMalahleni-munisipaliteit (Witbank) Woensdag onder administrasie geplaas is, moet inwoners glo nie verwag dat die krag-, water- en vullisprobleme oornag opgelos gaan word nie. Koos Venter, die DA se koukusleier, het Maandag aan Maroela Media gesê die administrateur erf ŉ dorp met ŉ infrastruktuur wat in flarde is ná jare se nalatigheid en gebrek aan instandhoudingswerk. Maroela Media het verskeie klagtes van inwoners in die gebied ontvang dat hulle gereeld water- en elektrisiteitsprobleme ondervind, en dat hul rommel ook vir weke lank aaneen nie verwyder word nie. Daar is aanvanklik aantygings gemaak dat die elektrisiteitsprobleme verband hou met ŉ staking van munisipale beamptes ná die munisipaliteit onder administrasie geplaas is. “Ek kan bevestig dat die onlangse kragprobleme nie sabotasie was nie,” het Venter gesê. “Die sukkelende infrastruktuur het probleme gegee, en dit het toevallig met die staking gepaard gegaan. Die Tasbedpark-gebied was wel vir twee dae lank sonder water, omdat ŉ kontrakteur nalatig was. Hy het herstelwerk gedoen en toe begin staak voor watertoevoer weer herstel was,” het Venter bygevoeg. Hy sê die munisipaliteit ervaar tans ŉ agterstand van sowat drie weke met rommelverwydering. “Slegs agt van eMalahleni se 24 vullisverwyderingsvoertuie is in ŉ werkende toestand. Die staking deur munisipale werkers, en kontrakteurs wat nie betaal is nie, dra alles by tot die agterstand.” Volgens Venter vergader die stadsraad Dinsdag om 10:00 waartydens die administrateur aan die raad bekendgemaak gaan word en die prosesse vorentoe bespreek gaan word. Lebohang Mofokeng, die munisipaliteit se woordvoerder, was nie vir kommentaar beskikbaar nie.